钦定古今图书集成/明伦汇编/氏族典/第262卷 > 王珪
## 钦定古今图书集成/明伦汇编/氏族典/第262卷 > 王珪

按《唐书王珪传》：“珪字叔玠。祖僧辩，梁太尉尚书令。父
𫖮，北齐乐陵郡太守，世居郿，隋开皇十三年召入秘
书内省，为太常治礼郎。季父颇坐汉王谅反诛，珪亡
命南山十馀年。高祖入关，李纲荐署世子府谘议参
军。太子与秦王有隙，帝责珪不能转导，流巂州。太子
已诛，太宗召为谏议大夫。珪推诚纳善，每存规益，帝”
益任之。封永宁县男，黄门侍郎，迁侍中，进封郡公。坐漏禁近语，左除同州刺史。俄召拜礼部尚书，兼魏王
泰。师子敬直，尚南平公主。是时，诸主下嫁，以帝女贵，
未尝行见舅姑礼。珪曰：“吾当受公主谒见，以成国家
之美。”于是与夫人坐堂上，主执笲盥馈乃退。其后公
主降，有舅姑者备妇礼，本于珪。十三年病，帝遣公主
就第省视。卒，赠吏部尚书，谥曰懿。珪少孤，与房元龄、
杜如晦善。母李尝曰：“而必贵，然未知所与游者何如
人。”会元龄等过其家，李窥大惊，敕具酒食，欢尽日，喜
曰：“二客公辅才，汝贵不疑。”